Nafarroako Parlamentuko Mahaiak, 2022ko urriaren 17an egindako bilkuran, Eledunen Ba­­­­­­­­­tzarrari en­­­­­­­­­tzun ondoren, hurrengo erabakia hartu zuen, besteak beste:

**1.** Izapide­­­tzeko onar­­­tzea Cristina Ibarrola Guillén andreak aurkezturiko mozioa, zeinaren bidez Nafarroako Gobernua premiatzen baita biriketako minbiziaren antzemate goiztiarrerako berariazko programa pilotu bat ezar dezan, kostu-eraginkortasuna eta Nafarroan modu orokorrean ezartzeko egingarritasuna baloratuko dituena.

**2.** Nafarroako Parlamentuko Aldizkari Ofizialean argitara dadin agin­­­tzea.

**3.** Mozioa Osoko Bilkuran izapide­­­tzea, eta zuzenketak aurkezteko epea buka­­­tzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2022ko urriaren 17an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma (NA+) talde parlamentarioari atxikita dagoen Cristina Ibarrola Guillén andreak, Legebiltzarreko Erregelamenduan xedatzen denaren babesean, honako mozio hau aurkezten du, Osoko Bilkuran eztabaidatu eta bozkatzeko:

Espainian eta Nafarroan hilkortasun handiena eragiten duen minbizia biriketakoa da. Minbiziak eragindako heriotzen ehuneko 20 biriketako minbiziaren ondorioz da.

Foru Komunitatean gutxi gorabehera 400 biriketako minbizi diagnostikatzen dira urtero, eta horietatik ehuneko 80 gaixotasunaren fase aurreratuetan diagnostikatzen da.

Tabakoa da kausarik ohikoena.

Tabakoaren aurkako neurriez gain, Europar Batasunak eta gure herrialdeko zientzia-elkarteek eta gaixo-elkarteek biriketako minbiziaren baheketa bat ezartzea babesten dute, gaixotasuna modu goiztiarrean detektatu eta tratatzeko, ahalbidetze aldera bizi-kalitatea hobetzea eta gaixotasun horren biziraupen-tasa handitzea. Badago baheketa horren eraginkortasunaren ebidentzia zientifikoa.

SEPARen gidaritzapean, Cassandra proiektuak proba pilotu bat egin nahi du autonomia-erkidego bakoitzeko 1-2 zentroren parte-hartzearekin, ebaluatze aldera Espainian biriketako minbiziaren baheketa-programa bat ezartzea.

Nafarroa aitzindaria izan zen bularreko minbiziaren eta koloneko minbiziaren antzemate goiztiarrerako programak ezartzeari eta horien estaldura eta emaitzei dagokienez, baina orain beste autonomia-erkidego batzuen atzetik dago umetoki-lepoaren minbiziaren antzemate goiztiarrerako programa ezartzeaz bezainbatean, eta ez du planteatu biriketako minbiziaren baheketa-programarik ezartzea, jakin badakigu ere Nafarroak badituela esperientziak eta baliabideak berriz ere lidergoa hartzeko minbizia detektatzeko baheketa-programetan.

Horregatik guztiagatik, honako erabaki-proposamen hau aurkezten dugu:

Nafarroako Parlamentuak Nafarroako Gobernua premiatzen du Foru Komunitatean biriketako minbiziaren antzemate goiztiarrerako berariazko programa pilotu bat ezar dezan albait azkarren, kostu-eraginkortasuna eta Nafarroan modu orokorrean ezartzeko egingarritasuna baloratuko dituena.

Iruñean, 2022ko urriaren 13an

Foru parlamentaria: Cristina Ibarrola Guillén